เศรษฐกิจไทย โตเฉียด3.5%
ทีดีอาร์ไอชี้ปีนี้เศรษฐกิจไทยมีโอกาสโตเฉียด 3.5% แนะขยายส่งออกผ่านซีแอลเอ็มวี ชี้ลงทุนภาครัฐยังเป็นปัจจัยหลักขับเคลื่อนอยู่
11 ก.พ. 2559

ทีดีอาร์ไอชี้ปีนี้เศรษฐกิจไทยมีโอกาสโตเฉียด 3.5% แนะขยายส่งออกผ่านซีแอลเอ็มวี ชี้ลงทุนภาครัฐยังเป็นปัจจัยหลักขับเคลื่อนอยู่
น.ส.กิริฏา เภาพิจิตร ผู้อำนวยการวิจัย ด้านการวิจัยและคำปรึกษาระหว่างประเทศ สถาบันวิจัยเพื่อการพัฒนาประเทศไทย (ทีดีอาร์ไอ) กล่าวในงานสัมมนาจัดโดยธนาคารกรุงเทพ ว่า เศรษฐกิจไทยปีนี้ยังมีโอกาสเติบได้ดีกว่าปีที่ผ่านมาที่น่าจะโตใกล้ 3% โดยปีนี้น่าจะโตในระดับใกล้ๆ 3.5% ส่วนการส่งออกคาดว่าจะเติบโต 0-1% จากปีที่ผ่านมาติดลบ 5%
ทั้งนี้ เศรษฐกิจที่ขยายตัวจากปัจจัยการลงทุนของภาครัฐเป็นสำคัญ โดยงบประมาณการลงทุนของภาครัฐเพิ่มขึ้น 20% ขณะที่ปริมาณการเบิกจ่ายงบประมาณยังดี ปรับตัวขึ้นมาเฉลี่ยอยู่ที่ 80% จากเดิมเบิกจ่ายได้ประมาณ 60-70% และอาจมีส่วนจูงใจให้ภาคเอกชนลงทุนตามด้วย
อย่างไรก็ดี แม้ว่าเศรษฐกิจไทยจะมีโอกาสโตได้แต่คงไม่สูง เนื่องจากโครงสร้างหรือบริบททางเศรษฐกิจไทยเปลี่ยนไป (News Normal) และทำให้อัตราการเติบโตลดลง ตามภาวะเศรษฐกิจโลก โดยเศรษฐกิจสหรัฐมีแนวโน้มฟื้นตัว ขณะที่เศรษฐกิจญี่ปุ่นทรงตัว ส่วนเศรษฐกิจรัสเซียอาจจะดูไม่ดี เพราะได้รับผลกระทบจากราคาน้ำมัน สำหรับจีน เศรษฐกิจชะลอจากที่คาดว่าจะโต 6.8% เหลือ 6.3% แต่จีนยังพอจะช่วยประคองเศรษฐกิจโลกได้ เพราะมีสัดส่วนถึง 16% ของเศรษฐกิจโลก ขณะที่อินเดียก็เด่นมา 2 ปีแล้ว คาดว่าปีนี้จะโต 7.5% แต่อินเดียมีสัดส่วนในเศรษฐกิจโลกเพียง 6% สำหรับยุโรปน่าจะโตได้ดีขึ้นเล็กน้อย
“แม้ว่าเศรษฐกิจไทยจะโตไม่สูง ส่งออกโตไม่มาก แต่โอกาสการขยายธุรกิจและเติบโตไปพร้อมๆ กับประเทศเศรษฐกิจในภูมิภาค โดยเฉพาะกลุ่มประเทศซีแอลเอ็มวี (กัมพูชา ลาว เมียนมา และเวียดนาม) ยังมีอยู่ เนื่องจากปริมาณการส่งออกสินค้าไทยไปซีแอลเอ็มวียังสูงถึง 10%” น.ส.กิริฏา กล่าว 
ภาพประกอบข่าว